b'\n_START_ARTICLE_\nProclamaci\xc3\xb3 de la Rep\xc3\xbablica Catalana\n_START_SECTION_\nProclamaci\xc3\xb3 a la diputaci\xc3\xb3\n_START_PARAGRAPH_\nMaci\xc3\xa0 es present\xc3\xa0 a la presid\xc3\xa8ncia de la Diputaci\xc3\xb3 de Barcelona per a "prendre possessi\xc3\xb3". El president de la Diputaci\xc3\xb3, Joan Maluquer, li respongu\xc3\xa9 "nom\xc3\xa9s li cedir\xc3\xa9 el palau per la for\xc3\xa7a" i Maci\xc3\xa0, posant-li la m\xc3\xa0 sobre l\'espatlla diu "consideri-ho un acte de for\xc3\xa7a". Maci\xc3\xa0, des del balc\xc3\xb3 del Palau de la Generalitat de Catalunya, proclam\xc3\xa0 la "Rep\xc3\xbablica Catalana dins d\'una federaci\xc3\xb3 de Rep\xc3\xbabliques ib\xc3\xa8riques" en compliment del Pacte de Sant Sebasti\xc3\xa0 (1930). L\'arxiu sonor que ens ha arribat avui dia (\xc2\xabproclamo la Rep\xc3\xbablica Catalana com a estat integrant de la Federaci\xc3\xb3 Ib\xc3\xa8rica\xc2\xbb), no \xc3\xa9s la proclamaci\xc3\xb3 original, sin\xc3\xb3 que ho \xc3\xa9s la citada anteriorment._NEWLINE_Immediatament Maci\xc3\xa0 comen\xc3\xa7\xc3\xa0 a exercir el poder i a fer nomenaments i destitucions. Nomen\xc3\xa0 al general Eduardo L\xc3\xb3pez de Ochoa de la seva confian\xc3\xa7a com a capit\xc3\xa0 general de Catalunya, en substituci\xc3\xb3 del general Despujols. Llu\xc3\xads Companys fou nomenat governador civil de Barcelona, i form\xc3\xa0 un gabinet de ministres amb els membres m\xc3\xa9s rellevants del seu partit (vegeu Govern de Catalunya 1931-1932).\n_START_SECTION_\nNegociacions amb el govern de la Rep\xc3\xbablica\n_START_PARAGRAPH_\nTota aquesta seq\xc3\xbc\xc3\xa8ncia de fets preocup\xc3\xa0 el govern provisional espanyol i el dia 17, Maci\xc3\xa0 arrib\xc3\xa0 a un pacte amb els ministres Fernando de los R\xc3\xados Urruti, Marcel\xc2\xb7l\xc3\xad Domingo, i Llu\xc3\xads Nicolau d\'Olwer, representants del govern provisional espanyol. En virtut d\'aquest acord, la Rep\xc3\xbablica catalana era rebatejada amb el nom m\xc3\xa9s ambigu de Generalitat de Catalunya, en inexacta recuperaci\xc3\xb3 del nom medieval de la Diputaci\xc3\xb3 del General.'